PE-polisieman aan diens geskietFoto: SAPD, Facebook Die Oos-Kaapse polisie het ŉ voorval waarin twee beamptes, ao. Ewald Els (40) en ao. Jakobus Botha (42), Donderdagaand aangeval is terwyl hulle aan diens was, ten sterkste veroordeel. Kol. Sibongile Soci, polisiewoordvoerder, het gesê die twee beamptes, wat by die KwaZakhele-polisie in Port Elizabeth gestasioneer is, was omstreeks 18:30 in die Zwide-omgewing besig om leidrade op te volg oor verdagtes wat vuurwapens in die publiek hanteer. “Die beamptes het vier verdagtes in Ngwekazistraat gesien en hulle genader,” het Soci gesê. “Die beamptes was besig om die verdagtes te deursoek toe een van hulle ŉ vuurwapen uitgeruk en op die beamptes losgebrand het.” Die polisie het teruggeskiet. Ao. Els is tydens die skietgeveg in die bolyf getref. Hy is in ŉ stabiele toestand in ŉ plaaslike hospitaal. Ao. Botha is nie tydens die voorval beseer nie. ŉ 30-jarige verdagte is in hegtenis geneem en die polisie het op ŉ vuurwapen beslag gelê. Die verdagte moet binnekort in die New Brighton-landdroshof verskyn. Die ander drie verdagtes het te voet gevlug en is steeds soek. Die polisie ondersoek ŉ saak van poging tot moord.